Väčšina podnikov odpovedala, že zrušenie ciel na tovar informačných technológií uvedený v zozname by malo vplyv na činnosť podniku. Väčšina takisto odpovedala, že nižšie dovozné ceny by znamenali väčšiu ziskovosť a/alebo by spoločnosti umožnili vyššiu konkurencieschopnosť na trhu EÚ. Niektoré spoločnosti takisto uviedli, že by boli konkurencieschopnejšie na svojom vývoznom trhu, ale iní sa nazdávali, že nižšie dovozné ceny tých produktov, ktoré sú podobné produktom vyrábaných ich spoločnosťou, by viedli k zintenzívneniu domácej hospodárskej súťaže.

Generálne riaditeľstvo pre podnikanie a priemysel (ďalej len „GR ENTR“) pred začiatkom rokovaní uskutočnilo prieskum medzi MSP o rozšírení ITA. Prieskum sa uskutočnil prostredníctvom existujúcej siete GR ENTR spájajúcej MSP a jeho cieľom bolo odhadnúť reakciu MSP zapojených do výroby a/alebo predaja produktov informačných technológií na pravdepodobné zrušenie ciel na viacero produktov v dôsledku rozšírenia ITA. Spolu so zoznamom opisujúcim produkty bol poskytnutý aj dotazník.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Hospodárske posúdenie vykonala ešte pred začiatkom rokovaní jedna externá spoločnosť. Toto posúdenie možno nájsť na adrese: http://trade.ec.europa.eu/doclib/docs/2011/april/tradoc_147791.pdf . Autori posudzovali obchodné a hospodárske vplyvy rozšírenia produktov, na ktoré sa vzťahuje ITA, na základe určeného zoznamu produktov, ktorý navrhla Komisia. Odhad zmien v súvisiacich obchodných tokoch EÚ (zvýšenie vývozu o 55 miliárd EUR ročne a zvýšenie dovozu o 40 miliárd EUR) bol značne nižší ako konečný výsledok (pozri číselné údaje ďalej v texte). Na základe týchto údajov však autori posúdenia zistili, že európsky vývoz aj dovoz by sa zvýšili a že znížením cien produktov, na ktoré by sa ITA po novom vzťahovala, a vďaka rastúcej spotrebe, rozšírenie rozsahu zoznamu produktov, na ktoré sa vzťahuje ITA, bude prínosom pre podniky EÚ a zlepší to ich možnosti na podnikanie. Zároveň skonštatovali, že z rozšírenia ITA na väčší počet produktov budú mať prospech aj spotrebitelia týchto produktov, pretože budú mať k dispozícii nižšie ceny a na výber širšiu škálu produktov. Spojením všetkých týchto výhod do jedného údaja autori dospeli k zisteniu, že pre hospodárstvo EÚ by odstránenie ciel na produkty uvedené v rozšírenom zozname predstavovalo ekonomický prínos vo výške približne 45 miliónov EUR. Prosperita spotrebiteľov by sa zvýšila o 520 miliónov EUR (spotrebiteľský prebytok). Keďže súvisiaci vývoz a dovoz boli na konci posúdenia výrazne vyššie ako v odhadoch, dá sa očakávať, že aj hospodárske účinky v realite budú väčšie.

Keďže sú konečné výsledky rokovaní už známe, Komisia uskutočnila svoje vlastné interné posúdenie, pričom dospela k týmto trom najdôležitejším zisteniam:

Dohoda sa vzťahuje na vývoz EÚ v hodnote 74 – 150 miliárd EUR. To je nesporne široké rozmedzie, ale je to v dôsledku položiek, ktoré sú pokryté len čiastočne (označené ako „ex“); pri týchto sa nedá s istotou posúdiť, do akej miery budú príslušné colné položky v skutočnosti liberalizované.

Vývozcovia EÚ pri vývoze do tretích krajín ušetria na colných poplatkoch 0,8 až 2,1 miliardy EUR.

Keďže produkty, ktoré sú predmetom rokovaní, sú kľúčovými medziproduktmi v mnohých vývozoch z EÚ, možno očakávať významný vplyv na hodnotový reťazec. Simulačný model všeobecnej rovnováhy poukazuje na to, že celkový vývoz tovaru sa môže zvýšiť približne o 0,7 % až 1,4 % jeho východiskovej hodnoty. Pokiaľ ide o súčasný vývoz tovaru z EÚ do tretích krajín, jeho hodnota predstavuje 12 – 24 miliárd EUR.

Komisia uverejní svoje zistenia aj v krátkej správe, ktorú Rade predloží nezávisle od memoranda.

4.VPLYV NA ROZPOČET

Predpokladá sa, že Európska únia stratí celkovo 1,5 miliardy EUR na clách z tovaru informačných technológií. Táto strata však bude rozložená celkovo na sedem rokov. Väčšina nízkych ciel bude odstránená, keď dohoda nadobudne platnosť, pričom tieto clá predstavujú 25 % hodnoty cla. V priebehu troch rokov sa postupne odstráni viac ako 60 % ciel, zatiaľ čo 30 % ciel bude odstránených až po siedmich rokoch.

2016/0067 (NLE)

Návrh

ROZHODNUTIE RADY

o uzavretí v mene Európskej únie dohody vo forme Vyhlásenia o rozšírení obchodu s produktmi informačných technológií (ITA)

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 6 písm. a) bodom v),

so zreteľom na návrh Európskej komisie,

so zreteľom na súhlas Európskeho parlamentu,

keďže:

(1)V odseku 3 prílohy k Ministerskej deklarácii o obchode s produktmi informačných technológií prijatej v Singapure 13. decembra 1996 (bežne označovanej ako dohoda o informačných technológiách, ďalej len „ITA“) sa uvádza, že účastníci sa stretávajú pravidelne pod záštitou Rady WTO pre obchod s tovarom na účel preskúmania pokrytia produktov s cieľom odsúhlasiť konsenzom, či by sa dodatky mali zmeniť tak, aby zahŕňali dodatočné produkty vzhľadom na technologický rozvoj, skúsenosti s uplatňovaním colných koncesií alebo zmeny v nomenklatúre harmonizovaného systému.

(2)Rada 8. júla 2009 poverila Komisiu rokovať o preskúmaní ITA, a to vrátane rozšírenia produktov, na ktoré sa ITA vzťahuje, s cieľom zohľadniť technologický rozvoj a konvergenciu.

(3)Rokovania o rozšírení ITA viedla Komisia v konzultácii s výborom zriadeným podľa článku 207 ods. 3 zmluvy.